डोकलाम विवाद के बाद से ही चीन की वास्तविक नियंत्रण रेखा पर रणनीति में बदलाव तेजी से आया है. चीनी सैनिकों ने अरुणाचल प्रदेश में घुसपैठ तेज की है. इसी साल चीनी सैनिकों ने लद्दाख में तीन बार घुसपैठ की है. वहीं पिछले साल दिसंबर में अरुणाचल प्रदेश के सियांग जिले में चीनी सैनिक भारतीय सीमा के 200 मीटर भीतर तक घुस आए थे. वो सड़क बनाने के उपकरण साथ लेकर आए थे. उन्होंने तूतिंग इलाके में तिब्बत से बहने वाली नदी के किनारे करीब 1250 मीटर सड़क भी बना ली. लेकिन जांबाज भारतीय सैनिकों के आगे उन्हें सड़क बनाने के उपकरण छोड़कर भागना पड़ा. जिसके बाद अरुणाचल प्रदेश में चीन से सटे सीमाई इलाकों पर भारतीय सेना की तैनाती में भी इजाफा किया गया है.